Gandia acull la 5a edició de l´RRRR! Festival d´Art i Reciclatge
07 octubre 2020

## Gandia acull la 5a edició de l´RRRR! Festival d´Art i Reciclatge07 octubre 2020Última actualización: 14 julio 2025

![](../gestion/img/ao6943-copia-1.jpg)  
  

Per cinqué any consecutiu Gandia acull l’**RRRR! Festival d’Art i Reciclatge**, una iniciativa de LaCasaCalba desenvolupada en col·laboració amb la Regidoria de Gestió Responsable del territori i la Regidoria de Cultura de l’Ajuntament de Gandia i que té com a objectiu la **conscienciació, mitjançant l’art, de la problemàtica ambiental en relació a la generació i gestió de residus, des d’una perspectiva crítica, lúdica i participativa.**

A presentació davant els mitjans de comunicació aquest matí han estat presents els **regidors delegats de Gestió responsable del territori i Cultura, Alícia Izquierdo i Nahuel González**, respectivament, i la **representant de LaCasaCalba, Isabel Cogollos**.

_‘’L’actual situació d’alerta sanitària que vivim és el primer episodi del col·lapse global relacionat amb el canvi climàtic provocat per la sobre-explotació del planeta. És per això que, ara més que mai, s’han de repensar i posar en valor projectes i formes de vida que impulsen el decreixement de les nostres societats’’_, afirma **Francesc Burgos**, director artístic del Festival i coordinador de LaCasaCalba. ‘_’La incertesa i la gravetat del moment ens obliga a actuar urgentment. És per això que, ara més que mai, projectes com l’RRRR són necessaris i contribuixen a impulsar aquest canvi vital i social’’_, conclou Burgos.

El festival va nàixer ara fa cinc anys, _“com a punt de trobada de l’art i el reciclatge i s’ha consolidat com a referent singular al País Valencià i a l’Estat, com una finestra que els mateixos artistes consideren una oportunitat per mostrar les seues obres en les quals està present l’estratègia de les 4 R: Reduir, Reutilitzar, Recuperar i Reciclar”,_ ha recordat Izquierdo.

**Del 13 al 30 d’octubre** se succeiran activitats i espectacles per a tots els públics i, alguns dels espectacles en obert, s’oferiran també en campanya escolar i igualment tindrà lloc enguany un taller per a docents en col·laboració amb el Cefire de Gandia.

_‘’Totes les activitats del festival es desenvolupen en els diferents espais del Teatre Raval de Gandia, com la sala, el vestíbul, el primer pis i el carrer. ‘Amb la recent reobertura de l’espai cultural hem establert un protocol sanitari adaptat a la nova normativa i, per tant, és un espai segur on gaudir de la cultura i l’art’’_, expliquen des de LaCasaCalba.  

**Programació RRRR! Festival d’Art i Reciclatge**

El festival arrancarà per al públic el **dijous 15 d’octubre**. Per una banda, a les 18h00, tindrà lloc la primera representació de l’espectacle de reciclatge **_Plàstic-tic-tic!_** d’El Triangulista, producció pròpia del festival, que compta amb la direcció de Ximo Vidal (Pluja Teatre). I, per l’altra banda, a les 19h30, tindrà lloc la xarrada **_Ecofeminisme_****, a càrrec de Yayo Herrero (Madrid).** L’antropòloga, activista i referent de l’ecofeminisme en Europa, oferirà el seu discurs centrat en propostes per transitar cap a un món més just i sostenible. 

Durant dos caps de setmana consecutius, 17 i 18 d’octubre i 24 i 25 d’octubre, es desenvoluparan diferents propostes escèniques com els espectacles **_Plàstic-tic-tic!,_ d’El Triangulista (Gandia),** 17 i 18 d’octubre a les 18h00, i **_Nautilus_, de Cia. La Negra (València)**, 24 i 25 d’octubre a les 18h00, que aniran enllaçats amb dos concerts participatius: **_Planeta Sònic_, de Cia. Resonante BasuBand (Alacant)**, 17 i 18 d’octubre en dues sessions, a les 17h00 i a les 19h00 i **_Trio Truna (TX3),_ a càrrec de Dr. Truna (València)**, 24 i 25 d’octubre en dues sessions, a les 17h00 i a les 19h00. Cal afegir que l’espectacle **_Nautilus_** també estarà en obert els dies 22 i 23 d’octubre a les 18h00.

També formaran part del festival altres propostes reciclades en forma de tallers com l’exposició participativa **_Restes del mar_, a càrrec de Factoria Artis3 (La Safor)**, que es podrà realitzar per torns els dos caps de setmana, de 17h00 a 19h00.

Com en la resta d’edicions, l’RRRR! Festival d’Art i Reciclatge compta amb la projecció d’un documental per a tots els públics: **_Out of plastic_**, **de Cleanwave.org (Illes Balears).** La pel·lícula, que compta amb diversos reconeixements en festivals de cinema, és una crida a l’exigència de reaccionar a l’alarmant amenaça de la contaminació de plàstic en tots els aspectes de les nostres vides.

**Campanya Escolar**

Des del 13 d’octubre, l’RRRR! Festival ofereix també els espectacles escènics de reciclatge d’El Triangulista i al Cia. La Negra, per als centres educatius interessats en participar en **campanya escolar**. A més, s’oferirà també el **taller _La manipulació de l’instrument o objecte sonor & la creació d’un monocordòfon amb elements reciclats_**, a càrrec de Dr. Truna (València), destinat al professorat amb la col·laboració del **Cefire** de Gandia. Per a participar en aquesta activitat, cal inscriure’s en la pàgina web del Cefire de Gandia. El taller es realitzarà les jornades de dimecres 28 i dijous 29 d’octubre de 16 a 21h al Teatre del Raval.

**Entrades i abonament**

Algunes activitats del festival són d’accés lliure i gratuït tot i que, a causa de la Covid-19, s’han reduït els aforaments i cal reservar plaça a través de la pàgina web del festival: [www.rrrrfestival.org](http://www.rrrrfestival.org)  Per als espectacles de pagament, les entrades es poden adquirir en la mateixa pàgina web.

Enguany s’ha creat un abonament per a assistir a tots els espectacles de pagament del festival, aquest inclou també la reserva per als tallers i activitats gratuïtes. El preu de l’abonament anticipat és de 10 euros, en taquilla 12 euros.

El festival està organitzat per LaCasaCalba en col·laboració amb l’Ajuntament de Gandia i compta amb el suport de la Conselleria d’Educació, Cultura i Esport, l’Institut Valencià de Cultura de la Generalitat Valenciana, Sempre Teua, la Diputació de València, Turisme Comunitat Valenciana, Mediterranew Musix, Ecoembes i Teatre del Raval de Gandia.

Finalment, el regidor de Cultura ha agraït al Teatre del raval i a LaCasaCalba _“continuar programant en una situació tan difícil per a la cultura. En aquest cas, a més, no es tracta només de fer activitats, sinó de transformar el món a través de la cultura. Per això anime la ciutadania a assistir-hi”._

**\+ Info i venda d’entrades:** [www.rrrrfestival.org](http://www.rrrrfestival.org)

[Twittear](https://twitter.com/share)